**ΑΝΑΚΟΙΝΩΣΗ**

**ΣΧΟΛΗ ΔΙΚΑΣΤΩΝ ΚΥΠΡΟΥ**

Ολοκληρώθηκε στις 14 Οκτωβρίου 2022 με μεγάλη επιτυχία, το Εκπαιδευτικό Πρόγραμμα που διοργάνωσε η Σχολή Δικαστών Κύπρου για τους νέους Κανονισμούς Πολιτικής Δικονομίας.

Το Εκπαιδευτικό Πρόγραμμα που ξεκίνησε στις 11 Οκτωβρίου, αποτελείτο από 4 επαναλαμβανόμενα μονοήμερα Σεμινάρια και αφορούσε όλους τους Δικαστές των Επαρχιακών Δικαστηρίων, των Κακουργιοδικείων, των Οικογενειακών Δικαστηρίων, των Δικαστηρίων Ελέγχου Ενοικιάσεων και των Δικαστηρίων Εργατικών Διαφορών.

Το Εκπαιδευτικό Πρόγραμμα εντάσσεται στα πλαίσια της συνεχούς εκπαίδευσης των Δικαστών για τους νέους Κανονισμούς Πολιτικής Δικονομίας οι οποίοι θα τεθούν σε ισχύ τον Σεπτέμβριο του 2023.

Για την κατάρτιση των εκπαιδευτικών προγραμμάτων, η Σχολή συνεργάστηκε με τον κ. Nic Madge, πρώην Δικαστή και εκπαιδευτή στο Judicial College της Αγγλίας και Ουαλίας.

Στο Εκπαιδευτικό Πρόγραμμα ενεργή συμμετοχή είχαν ως εκπαιδευτές οι Προέδροι Επαρχιακών Δικαστηρίων κα Έλενα Εφραίμ, κ. Άγγελος Δαυίδ και κα Μαρίνα Παπαδοπούλου και η Ανώτερη Επαρχιακή Δικαστής, κα Γεωργία Κορφιώτη.

Το εκπαιδευτικό πρόγραμμα των Σεμιναρίων, περιλάμβανε το σημαντικό Θέμα της Δικαστικής Διαχείρισης Υποθέσεων και Διαχείρισης Χρόνου, καθώς επίσης και άλλα Μέρη που αφορούν σε σημαντικές Διατάξεις των Κανονισμών Πολιτικής Δικονομίας.

Κατόπιν ολοκλήρωσης των παρουσιάσεων, οι συμμετέχοντες, είχαν την ευκαιρία να λάβουν μέρος σε συζήτηση και μελέτη περιπτώσεων, τόσο σε μικρές ομάδες όσο και στην ολομέλεια (plenary). Τον συντονισμό της συζήτησης είχαν αναλάβει κύπριοι δικαστές – facilitators, οι οποίοι έτυχαν ειδικής εκπαίδευσης.

Χαιρετισμό κατά την έναρξη των Σεμιναρίων απηύθυνε ο Διευθυντής της Σχολής Δικαστών κ. Γιώργος Ερωτοκρίτου, ο οποίος για ακόμη μια φόρα υπενθύμισε στους συμμετέχοντες την καινούργια φιλοσοφία που εισάγεται με τους νέους Θεσμούς. Τόνισε δε ότι ‘‘για να πετύχουν οι νέοι Θεσμοί, θα πρέπει όλοι να συνδράμουμε, ιδιαίτερα όμως οι δικαστές και οι δικηγόροι ώστε να εμπεδωθεί η νέα κουλτούρα’’.

Η Σχολή Δικαστών ετοιμάζει νέα Σεμινάρια που αφορούν την εκπαίδευση των Δικαστών για τους νέους Κανονισμούς Πολιτικής Δικονομίας, με τον νέο κύκλο εκπαίδευσης να προγραμματίζεται για το πρώτο εξάμηνο του 2023. Οι νέοι Κανονισμοί, όπως έχει ανακοινωθεί, θα τεθούν σε εφαρμογή τον Σεπτέμβριο του 2023.

Το Εκπαιδευτικό Πρόγραμμα για τους νέους Κανονισμούς Πολιτικής Δικονομίας, εντάσσεται στα πλαίσια χρηματοδότησης της Σχολής Δικαστών από το Σχέδιο Ανάκαμψης και Ανθεκτικότητας.

**Σχολή Δικαστών Κύπρου**

**Λευκωσία**

**14 Οκτωβρίου, 2022**